N2 gesluit ná trokke bots | Maroela Media
Een van die vragmotors wat brand. Foto: Verskaf
'n Gedeelte van die N2-snelweg in Mpumalanga is vir verkeer gesluit nadat twee vragmotors wat "gevaarlike goedere" vervoer het Woensdagoggend gebots en aan die brand geslaan het.
Moeti Mmusi, woordvoerder van Mpumalanga se departement vir gemeenskapsveiligheid, het gesê die botsing het op die N2-snelweg naby Sheepmoor, tussen Ermelo en Piet Retief, gebeur.
"Albei vragmotors het ná die botsing aan die brand geslaan. Dit het owerhede genoop om die pad onmiddellik vir verkeer te sluit," het Mmusi gesê.
Volgens Mmusi kan die polisie en nooddienste nog nie naby die wrakke kom om vas te stel wat die toestand van die insittendes in die vragmotors is nie.
Brigadier Leonard Hlathi, provinsiale polisiewoordvoerder, het gesê sover die polisie kan vasstel, is minstens een persoon dood.
Motoriste word versoek om van alternatiewe roetes gebruik te maak om tussen Ermelo en Piet Retief te reis. Mmusi het gesê die pad sal vir minstens vyf ure lank gesluit wees en sigbaarheid in die omgewing word belemmer.
Dit is nog nie bekend watter goedere of chemikalieë die vragmotors vervoer het nie.
Ermelo Mpumalanga N2 Piet Retief
Kinders, lank lank gelede, was daar treine wat op spore geloop het. Hierdie treine het ALLES vervoer, passasiers, motors, goedere, jy noem dit, dit was die 'Spoorweë' genoem. In die beginjare was dit die 'SAS & H' wat beteken 'Suid-Afrikaanse Spoorweë en Hawens'. Ons het egter 'modern' begin raak en om 'n lang storie kort te maak en ook minder werksgeleenthede is ons waar ons nou is. 'Minder werksgeleenthede'? Tog nie, want die paaie word stukkend getrap deur hierdie vragmotors en ongelukke het ook toegeneem agv slaggate ens. wat weer werk verskaf aan 'n kettingreaksie van instansies. Swaarder padverkeer (letterlik… Lees meer »
Hoe ironies, net vanoggend al die kommentaar gelees oor ongelukke en hoe onverskullig die mense op die paaie is en nou die berig. Mense moet ook net besef dat hul nalatigheid beinvloed soveel ander mense. Kyk nou na die ongeluk, N2 gesluit al die ander mense moet nou ompaaie ry om te kom waar hul wil wees. Dan praat ons nie eens oor als wat in die vorige komentaar geskryf is nie.
Die woord trokke is 'n anglisisme. Dit kom vanaf die woord trucks in Amerikaanse Engels. Die korrekte Afrikaanse woord is vragmotors.
Is die snelweg nie eerder die N4 nie? Die N2 is in die Kaap…
Dit lyk of die brandende vragmotor aan die verkeerde kant van die pad is! Dit lyk ook asof daar op die bed agter omtrent NIKS was nie! Ek wonder of mense videos van die ongeluk kon neem. Skat dit moes hoogs ontstellend gewees het, veral as die vrag so in die niet verdwyn het weens ontploffing en vuur. Onverantwoordelike bestuurder van so 'n vrag? Die eienaars sal oor keuse van bestuurder verslag moet doen.